钦定古今图书集成/理学汇编/文学典/第098卷 > 文林
## 钦定古今图书集成/理学汇编/文学典/第098卷 > 文林

按《列朝诗集》，“林字宗儒，长洲人，成化壬辰进士。父洪，
字公大，成化壬辰岁，与宗儒偕为举子。宗儒举进士，
而公大得乙榜，官涞水教谕。宗儒知温之永嘉县，后
改博平，升南京太仆寺丞。告归数年，起知温州府，卒
于官。宗儒居官廉平，所至见思。在滁及守温，多所条
上。好交游，为诗文明畅不蹈袭。居乡，与杨君谦、李贞”
伯、沈启南善，而其子征明所与游，唐寅、徐祯卿诸才
士皆尉荐之。戊午春，将赴，温君谦出饯虎丘，沈启南
为之图，启南、韩克赞幅巾藜杖，昌谷子畏举子巾服，
朱性甫、韩寿椿青袍方巾，而君谦、宗儒纱帽相对。图
为文氏世藏，余从文起阁学见之。前辈风流，迄今犹
令人慨慕云。

按《苏州府志》：“林字宗儒，父洪，字公大，先出湖广武胄，
祖以从军，占籍长洲，洪弃武就学，成化乙酉举于乡，
治《易》邃甚，时从游者多高第，洪屡北。后，子林领乡荐，
与洪皆会试。林中壬辰进士，洪在副榜，授涞水教，皆
羡林之捷，而闵洪之迟也。三载致仕归卒。洪常求葬
地，术者指一旧冢曰：‘得此必世贵其家，亦愿迁以售’”
之，洪斥不用，人尤多之。林出知温之永嘉，后改博平，
二县称治。升南京太仆寺丞。前后建言时政十四事，
上《马策》三篇，当道奏为例。既而告疾归，数年，温人思
之不忘。用荐守温，力辞不允。既至，首释系徒千人。郡
多盗讼，俗尚鬼，好溺女，悉为科条，处分备善。狱屡空，
毁淫祠殆尽。作《旌范》，训其民，禾生骈穟，凡连七疏，皆
《赋役章程》。一疏以灾异自劾，而论镇守剥民尤切。以
疾卒于官。林学该博，虽堪舆卜筮皆能通其说。尤精
于《易》数，平生以经济自负，惜不究所施。